# CAPITOLUL I. Prezentarea comunei Lozna

## 1.1 EVOLUTIE ŞI SCURT ISTORIC

### 1.1.1 SATUL LOZA

Satul Lozna aparţine de judeţul Sălaj din anul 1968 şi este reşedinţă de comună încă din anul 1828. Este aşezat pe malul stâng al Someşului, în partea de nord-est a judeţului. Comuna Lozna este compusă din satele: Lozna , Cormeniş, Preluci, Valea Loznei şi Valea Leşului, care împreună ocupă o suprafaţă de aproximativ 61 Kmp. Este străjuită de dealurile Şimişna-Gârbou şi râul Someş, respectiv de la est la vest de culmile: Ticlău, Coasta Cocoaşei, Cornet, Copaia şi Stanii Prelucilor. Pârâul Valea Loznei împarte satul în două părţi neuniforme, partea vestică mult mai mică decît cea estică. Drumul Comunal 30 (DC30) leagă satele Valea Loznei şi Preluci de Lozna, iar împreună cu Valea Leşului şi Cormeniş, Dj 109E şi 1H fac legătura cu municipiul Zălau.( cca 55 Km).

„Zona deluroasă, de circa 75% din suprafaţa comunei, se întinde de la extremitatea estică a satului Cormeniş şi pînă la cea vestică limitrofă satului Cliţ, formînd un arc natural în jurul comunei, unde predomină fagul, stejarul şi carpenul. Porţiunile cele mai bogate în vegetaţie, cu pondere mare de exploatare forestieră sunt: Valea Cormenişului, Valea Leşului, Cornet şi Copaia, zis „pe deal”, Loznişoara, Valea Lungului, Leurdiş, Sângeriş şi Dealul Prelucilor. Aceste zone dominate de culmile: Ticlău, Cetăţuia, Cornet, Copaia, Măgura şi Stanul Prelucilor au o înălţime între 200-400 de metri, pe când cea depresionară abia ocupă 10% din toată întinderea şi este reprezentată de depresiunile Grindului, Susenilor şi Grindul Cliţului, locuri preferate pentru cultivarea grâului, porumbului şi cartofilor.”

„Urme edificatoare ale unei civilizaţii şi culturi, care grefate pe materialul uman daco-roman, (amintim castrul de la Rogna şi drumul roman) stau ascunse sub veacuri pentru a izbucni biologic, în limbă şi spirit, fie prin Peştera Leşului ori cea Tătărească, fie pe creştetul Copăii ori Cornetului de care n-au avut curajul nici un migrator să se apropie ori să-l întineze cu prezenţa pornită spre aceste meleaguri.”

„Cât au rezistat loznenii la puhoiul de cotropitori, s-a măsurat după cantitatea de lemne arse în faţa peşterii sau după numărul de bolovani încinşi în foc rostogoliţi peste ei, iar primitoarea peşteră de pe Loznişoara a devenit un loc de refugiu pentru lozneni secole întregi, cât a ţinut năvălirea barbarilor peste antica Gură de Piatră. Pe pereţii peşterii se găsesc urmele unde au stat rîşniţele, poliţe scobite în pereţi, ferestre oarbe pentru păstrarea alimentelor şi locuri tăiate în zid pentru păstrarea uneltelor.” (Amintiri, Lozna, Prof.V.Marian)

 Lozna este atestată documentar din anul 1338 cu denumirea de *Loznapataka*, 1554 *Nagh-Lozna,* (Kadar V:75), 1600 *Lozna* (Veress Doc.VI), 1762 *Nagy Lozna,* 1808 *Prelucz Mare,* 1854 *Nagy Lozna, Lozna* (Bul. 77) 1966 *Lozna.* (Menţonăm că după anul 1850 avea şi denumirea germană de „*Losdorf”*)

Toponimul are la bază apelativul slav *„lozije”*  „viţă”, care a fost preluat încă din perioada asimilării slavilor şi a fost foarte productiv în limba română. Lozia este definită ca o specie de salcie, mlajă, răchită din a cărei ramuri se fac împletituri. (I. Iordan, 1963; 104) (DEX, 1998, DAR,2003) Aşezarea fiind aproape de Someş se bucura din plin de abundenţa sălciilor. Denumirea maghiară *Loznapataka*  subliniază chiar aceste circumstanţe ale locului lăngă apă: „patak”= „pârâu”, „gârlă”. Determinantul de mai târziu: *Nagh-, Nagi-, Nagy,* din adj. *nagy,* care i s-a adăugat Loznei o deosebea de altă aşezare mai mică din partea vestică probabil Valea Loznei, care iniţial a fost tot Loznapataka (1338) (Nu credem că este vorba despre Preluci pentru că satul apare după mai bine de trei sute de ani) Atestarea de la 1808, *Prelucz Mare* introduce ca noutate cuvântul *„prelucă”,* folosit în Bucovina, Moldova şi Maramureş în înţelesul de luncă, de provenienţă slavă *„lonka”,* iar în Banat şi Transilvania cu sensul de *„rât”*. Din multele accepţiuni ale cuvântului *prelucă* definite de dicţionare pentru pădure de sălcii, de răchită, arini şi plopi, cel mai apropiat termen ar fi cel de *„zăvoi”* Denumirea de „Preluca Mare” din maghiară o deosebea pe aceasta de celelate preluci, care au şi generat denumirea aşezării cu acelaşi nume. Asocierea toponimului cu „*viţă de vie, vrej”* observată de I.Iordan nu se potriveşte, întrucât pe valea Someşului nu se cultivă viţa de vie din cauza curenţilor reci de aer.

Toponime formate direct de la lozie cu forma Lozna sunt în judeţele Botoşani şi Sălaj, iar Lozova în judeţul Galaţi, pe când de la sinonimele salcie şi răchită sub formele de Răchita, Răchiţele, Răchitiş, Răchitoasa; Salcea, Salcia, Sălciile, Sălcioara, Sălciua, Sălcuţa şi alte asemenea sunt răspândite în toată ţara. (*Dic. Etm. Sălaj. Dr. Gh. Chende Roman*)

Din 1338 şi până la Răscoala de la Bobâlna (1437) satul depindea de rege, prin intermediul unor categorii de privilegiaţi (nobili români cu blazon încă din timpul lui Ludovic cel Mare) ceea ce a dus la o oarecare înflorire a acestuia, dar aceste privilegii au fost luate şi căderea satului în şerbie prin supunerea şi dependenţa sătenilor de baron, stăpân al pământului, a provocat creşterea conflictului dintre locuitori şi ocupatori. Alături de celelalte sate loznenii au fost prezenţi la răscoala de la Bobâlna, ei au avut în frunte pe Alexandru Irimieşu (Irimuş), care alături de Antoniu Lungu (Buday Nagy Antal) şi mulţi alţii şi-au pierdut viaţa. După convenţia de la 2 februarie 1438, se instalase un comite maghiar, care avea drept de judecată în tot districtul Lozna , Surduc, Rogna şi încă vreo 10 sate. Acest Balazs Imre avea să fie foarte aspru punând tăranii la multe poveri alături de zeciuiala ce trebuia plătită şi-i aservea pe toţi baronului.

Înnobilarea familiilor de români s-a făcut în perioada domniei lui Ludovic I, Maximilian şi Matei Corvin, notate în documente cu determinanţii de:” *Voivoda Olahorum”, „ fidelis noster Olahus” ,* consfinţind prin diplome ca şi cele ale lui Ladislau, 1456, dreptul satelor româneşti de a avea ca ajutor al judelui un român. Voievozii români recunoscuţi în comitate cu drepturi juridice au fost: Bâlc, Dragu, Mihai de Dolha, Toma Hossu de Răstoci şi alţii.

Lozna a aparţinut până in anul 1601 de Cetatea Chioarului, apoi de Rodna 1793 şi de Surduc până în anul 1828, când devine centru administrativ de sine stătător. Apartenenţa satului de diferitele domenii fie că erau din donaţii sau moşteniri, unele chiar ale familiilor de origine română, care s-au maghiarizat pentru a nu-şi pierde averea, a dus la fărâmiţarea proprietăţilor funciare de-a lungul timpului şi a perpetuat până după revoluţia de la 1848 starea de iobagi şi jeleri a multor săteni frânând dezvoltarea economică a acestora.

Pentru identificarea celor de mai sus am ales din mai multe consemnări despre Lozna ale lui Augustin Paul de Letca.

Cursul ascendent al vieţii economice la Lozna poate fi înţeles folosind câteva date statistice. În 1859 exista o şcoală cu patru clase ; în 1930 patru şcoli cu şapte clase, iar în 1978 două şcoli cu opt clase şi trei cu patru clase. Numărul cadrelor didactice este urmatorul: 1859 unul, 1930 cinci învăţători, iar în 1978 douăzeci şi cinci, învăţători şi profesori. Biblioteca există la Lozna din 1930, cu un număr important de volume într-un sat pe acea vreme, 1000, azi depăşeşte 10.000.

### 1.1.2 SATUL PRELUCI

Situat pe malul stâng al râului Someş satul Preluci, aparţinător de comuna Lozna la o distanţă de cca 2,00 Km de centrul comunei, Satul este atestat documentar din anul 1625 *Loznakeo* (Csáky 653), 1733 *Preluts,* 1762 *Kö Lozna,* 1808 *Prelucz,* 1854 *Kö Lozna, Preluţ (Bul.77),* 1900 *Lozna,* 1930 *Lozna,* 1966 *Lozna*

 Cuvântul *Loznakeo* este compus din „Lozna” şi „Keo”. Dacă apelativul *lozna* cu provenienţa sa de la *loza* = *„răchită”* a fost explicat mai sus, partea a doua *„keo - kew”* înseamnă *„piatră”*

Atestarea Preluci are sprijin în prelucă – luncă cu înţelesul de poiană, crâng, zăvoi , (DAR 2003) Denumirea corespunde cu morfologia terenului în care este aşezată localitatea pe Valea Loznei. Alte toponime întâlnite sunt: Preluca (AG.,HR.,HT), Prelucele (CJ), PrelucaVeche (MM), Prelucă (AB), iar ca antroponim întâlnim numele Prelucă. (*Dic. Etm. Sălaj. Dr. Gh. Chende Roman*)

### 1.1.3 SATUL VALEA LOZNEI

 Satul aşezat între culmile dealurilor din stânga Someşului, de unde îşi adună apele Valea Loznei, cu casele răspândite de-a lungul văilor, pe drumul DC 30, este la o distanţă de cca. 7 Km de centrul comunei. Localitatea se află într-un mediu natural deosebit, datorat existenţei pădurilor, a izvoarelor de apă şi a multor poeni şi locuri primitoare pentru turişti.

 Localitatea este atestată la 1338 cu denumirea de *locus Laznapataka,* (Doc.Rom. C.III:475) ***1913*** *Loznavölgy,* (H) 1966 *Valea Loznei.*

 Atestarea satului are la origine acelaşi document din 1338, numele fiind compus din etimonul *loza* şi cuvântul maghiar *patak* cu înţelesul de *pârâu, gârlă.* Mai târziu apare şi apelativul *völgy,* însemnând *vale.*

### 1.1.4 SATUL CORMENIŞ

 Sat aparţinând comunei Lozna, se află pe drumul judeţen DJ 109E, la o distanţă de cca 5 Km de centrul comunei. Este stăbătut de Valea Mare care se varsă în Someş nu departe de sat.

 În anul 2002 avea 230 de locuitori, 114 bărbaţi şi 116 femei. Este atestat documentar din 1554 cu numele de *Kodmenes*, 1560 *Ködménes*, 1591 *Keodmeoneos* (Kadar IV.470) 1733 *Ködmönös* (c.K.), 1850 *Kodmenisu,* 1854 *Ködmönös, Codmeniş* 1900 *Cudmeniş,* **1930** *Cormeniş.*

 Toponimul Cormeniş este greu de explicat pentru că însăşi formarea cuvântului în limba maghiară veche ridică cel puţin o problemă. Dacă acest cuvânt era compus, ce-ar fi putut însemna el? Să nu uităm că atestarea are loc la jumătatea secolului al XVI-lea, când redarea în scris a fonemelor este mult mai aproape de realitate şi mai ales în cazul când cuvântul nu putea fi tradus. Cuvântul este deci de origine incertă.

 Dacă am face apel la slavul *krümilo* am ajunge uşor la cuvântul *cîrmă* şi verbul *a cîrmi,* şi de asemenea sb. *korman*, rus. *kormilo,* de unde şi cuvântul maghiar *kormány,* intrat în limba română cu înţelesul de *cârmă, cârmi, cârmuire* (Cihac, II, 493; Cancel 13; DAR; Gáldi, *Dict.,* 88),

 1. Cormeniş este acea parte a plugului care răstoarnă brazdele, răsturnătoare

 2. La moara de apă, stavilă

 3. Catarg. Deci acea unealtă, obiect, care conduce, cîrmuieşte ori opreşte mersul pentru a croi alt drum.

 Prof. Dr.Gh. Chende Roman în Dicţionarul Etimologic al Localităţilor din judeţul Sălaj (122) descompune cuvântul şi află că apelativul maghiar *Keod, köd* înseamnă *ceaţă, negură* iar *menes, menyes* cu formele *mönös* înseamnă *herghelie*. Explicaţia nu e chiar la îndemâna oricui, dar metafora „hergelie de ceţuri” produsă involuntar în această evoluţie a numelui dată mai sus, plecând de la tema *ménes* ajută mult la elucidarea problemei. Totuşi, in limba română semantica cuvântului prezintă mari dificultăţi.

###  1.1.5 SATUL VALEA LEŞULUI

 Localitate mică situată pe DJ 109E la 2 Km de Lozna, Este atestată din 1956 după denumirea văii care o străbate, Valea Leşului.

„ Toponimul ar putea proveni de la un etimon slav „ *léska”* „alun”, denumire obţinută de la vegetaţia existentă. Dar suntem de părere că mai repede trebuie raportat la apelativul *„leş”,* *„ polonez”,* localitatea fiind aşezată nu departe de Lemniu, a cărui nume s-a format de la această temă.” (*Dic. Etm. Sălaj. Dr. Gh. Chende Roman*)

 „De la Ticlău la Stanii Cliţului, ochiul oricărui vizitator nu poate rămâne orb la priveliştea ce i se desfăşoară maiestos pe malul stâng al Someşului şi poate pe una din văi, fie cea a Leşului, a Cormenişului ori pe Loznişoara va găsi locul potrivit pentru o cabană de odihnă necesară celor veniţi de departe să admire aceste locuri încărcate de istorie şi frumuseţe ascunse în inima pădurilor.

 În istoria sa, Lozna, în două etape de numai 300 de ani, a luat totul de la început, a trebuit să-şi schimbe vatra din cauza Someşului furibund ce a pustiit totul, obligând locuitorii a se stabili pe “Grind”, a existat durere şi suferinţă, dar de fiecare dată ei nu şi-au pierdut nădejdea, iar progresul nu a lipsit. Lozna a fost şi este aceeaşi citadelă a spiritului uman, a energiei şi a individualismului târziu materializat. Cu înţelepciunea vechilor lozneni s-a clădit ce astăzi este de necrezut şi mâine atât de apropiat, dând comunei farmecul şi izul după care ei au tânjit de secole.”

La baza acestui documentar, au stat alături de alte lucrări, documente, traduceri, prelucrări şi citate, mai ales din lucrarea ***Prof. Victor Marian „Amintiri din şi despre Lozna”***a căror trimiteri s-au sublinat în text.